Det er årets første store rejsedag i anledningen af sommerferien, og det betyder mange campingvogne på vejene. En helt speciel gruppe er dem, der elsker gamle campingvogne - og lige nu mødes de på First Camp Råbjerg Mile. Jens Erik Hoff Kjeldsen fra Aalborg praler af sin gamle campingvogn fra 1959. - Det er fedt med sådan en gammel vogn. Den vejer kun 350 kilo, så hvis man har en gammel veteranbil, så kan motoren trække den uden bøvl, siger pensionisten. Kom hinanden ved I 1950'erne og 1960'erne var campinglivet langt mere primitivt, og det betød, at mange havde eget toilettelt med. - Man ser det stadigvæk i eksempelvis England. Der kan en campingplads godt være en græsplæne med en vandhane, og så bliver man altså glad for, at du har sådan en ting med, siger pensionist Simon Mars Bøll fra Engesvang. Det er 25 år siden, Ella Hansen stiftede foreningen Veterancamping.dk, som samler folk med campingudstyr, der er over 25 år gammelt. For mange handler det om en drøm om en tid, hvor verden var mindre stresset. - Jeg synes, man kom hinanden mere ved dengang. Man havde heller ikke alle de der telefoner, som man sidder og kigger i hele tiden. Man snakkede med hinanden og hyggede sig med hinanden, siger Ella Hansen, der er kasserer i veterancamping.dk. Venskaber opstår på tværs I dag er de 76 medlemmer af foreningen, og for første gang er de værter for et internationalt træf for folk med gamle campingvogne og udstyr. Fælles for alle campister, uanset alder på udstyret, er trangen til at komme ud i naturen og møde mennesker. - Fællesskaber og hygger med hinanden. Man lærer folk fra andre lande og venskaber opstår. Det er langt vigtigere end om du har en gammel campingvogn, siger pensionist Jens Erik Hoff Kjeldsen fra Aalborg.

Opsummering:
Råbjerg Mile danner rammerne for et træf for campister, der hylder de gode, gamle dage.